নারায়ণ মেঘাজি লোখান্ডে
নারায়ণ মেঘাজি লোখান্ডে (১৮৪৮-১৮৯৭) ছিলেন ভারতীয় শ্রমিক নেতা এবং ভারতে ট্রেড ইউনিয়ন আন্দোলনের জনক। শুধুমাত্র ঊনিশ শতকের পোষাক শিল্পের বা বস্ত্র কারখানায় শ্রমিকদের কাজের অবস্থার উন্নতির জন্যই নয়, বরং জাতি বর্ণ ও সাম্প্রদায়িক বিষয়ের সমাধানে সাহসী উদ্যোগের জন্যও তিনি বিশেষভাবে স্মরণীয়। হিন্দু মুসলমানদের দাঙ্গার সময় সম্প্রীতি রক্ষায় যে  অভাবনীয় কাজ করেছিলেন, সে জন্য ১৮৯৫ খ্রিস্টাব্দে ব্রিটিশ সরকার তাকে রায়বাহাদুর উপাধি প্রদান করে এবং গভীর শ্রদ্ধায় "জাস্টিস অফ পিস" হিসাবে আখ্যায়িত করে। স্বাধীনতার পর ভারত সরকারের ডাক বিভাগ ২০০৫  খ্রিস্টাব্দে তার ছবি সহ একটি ডাকটিকিট জারি করে।